ปกติผมเล่นบาสเป็นประจำอะครับ แต่พอมีโควิดก็ไม่ได้เล่นมาระยะนึง พอกลับมาเล่น ก็มีอาการเจ็บบริเวณระหว่างน่องขากับหน้าแข้งใต้ ก่อนเล่นและหลังเล่นก็ยืดเส้นแล้ว อยากทราบว่าที่เจ็บเป็นที่เส้นหรือกล้ามเนื้อ แล้วจะมีวิธีรักษายังไงให้หายขาดครับ ขอบล่วงหน้าครับ ขอบครับ
สวัสดีค่ะ อาการเจ็บบริเวณน่องกับหน้าแข้ง อาจเกิดจาก1. การบาดเจ็บของกล้ามเนื้อ จากการใช้งานมากไป เช่น เดินมาก วิ่งมาก ปั่นจักรยานมาก ออกกำลังกายมาก อาการปวดจะเป็นเฉพาะที่ มีจุดกดเจ็บที่ชัดเจน2. หากอาการปวดเกิดขึ้นเป็นพักๆ อาจเกิดจากการเป็นตะคริวได้ ซึ่งเกิดความตึงเครียดของกล้ามเนื้อที่มากเกินไป เช่น การออกกำลังกายมากไป หรือไม่ได้บริหารกล้ามเนื้อก่อนออกกำลังกาย ร่างกายขาดน้ำ มีภาวะเกลือแร่ในร่างกายต่ำ ทานยาบางชนิดอยู่ เป็นต้น3. โรคหลอดเลือดแดงส่วนปลายตีบ แต่มักพบในผู้สูงอายุ หรือมีโรคประจำตัว เช่น เบาหวาน ไขมันในเลือดสูง ผุ้ที่สูบบุหรี่ เป็นต้น อาการปวดจะเกิดเมื่อมีการใช้ขาทำงาน และดีขึ้นเมื่อพัก4. มีตัวอ่อนพยาธิตัวตืดในกล้ามเนื้อ ซึ่งเกิดจากการทานเนื้อหมู เนื้อวัวที่ไม่สุก หรือกึ่งดิบกึ่งสุก ตัวอ่อนของพยาธิอาจเคลื่อนออกจากลำไส้แล้วสร้างถุงน้ำหุ้มตัวอ่อนเป็นระยะตัวอ่อนเม็ดสาคูตามอวัยวะต่างๆ เช่น ตา กล้ามเนื้อ หัวใจ หรือสมอง ซึ่งหากเข้ากล้ามเนื้อ ก็อาจทำให้มีอาการปวดได้หากไม่ได้เล่นกีฬามานาน แล้วกลับไปเล่นใหม่ แล้วเกิดอาการเจ็บ ก็น่าจะเกิดจากการบาดเจ็บของกล้ามเนื้อได้ ซึ่งเมื่อเกิดการเจ็บแล้ว หากไม่พักการใช้งานให้หายก่อน แต่ได้ไปเล่นกีฬาต่ออีกทุกวัน อาการเจ็บก็จะเป็นอย่างต่อเนื่องได้ แม้จะมีการยืดเส้นก่อนการเล่นกีฬาก็ตาม ดังนั้น หากยังคงมีอาการเจ็บน่องอยู่ ก็ควรงดการเล่นกีฬาไปก่อน งดการเดินมาก ไม่วิ่ง ใช้ยานวดบริเวณที่ปวด ใช้น้ำอุ่นประคบบริเวณที่ปวด และอาจทานยาคลายกล้ามเนื้อ ร่วมกับยาแก้ปวด เช่น ไดโคลฟีแนค (diclofenac), ไพรอกซิแคม (piroxicam) เป็นต้น และเมื่ออาการเจ็บหายไปแล้ว ก็สามารถกลับไปเล่นกีฬาได้ แต่ควรค่อยๆ เพิ่มระยะเวลาในการเล่น ไม่ควรเล่นหนักตั้งแต่ครั้งแรก เพราะอาจทำให้กล้ามเนื้อบาดเจ็บและเกิดอาการเจ็บขึ้นมาอีกค่ะแต่หากอาการเจ็บไม่หายไป ก็ควรไปพบแพทย์เพื่อตรวจหาสาเหตุและรักษาค่ะ